
Thangteeka hi rualban lo, chhungkhat laina sawi tur pawh 
nei lo, ringvai a ni a. A nu leh pa hming takngial pawh a hre lo a. A 
pian kum chu Thli chhe tleh kum a ni. 

Amah hi Piangsual, ke lek lam deuh a nih avangin a thatlai 
deuh pawhin kal pangngaiin a kal hlei thei lova. A kawng kal hi tlan 
deuh reuhin a petek euh euh thin a ni. Turn khat chu Aizawl ah miin 
Pheikhawk an lo pe a, a Pheikhawk thar bun chuan Durtlang lamah a 
kal ta a. Durtlang a thlen chuan a Pheikhawk thar chu a chhip a 
pawp hman tawh a ni. Ratu lam tlangdung a zin turn pawhin, kawng 
lakah Sakei nen an in tawk hlauh mai a. Sakei chu kawrah a zuang lut 
ta daih a, Thangteeka chuan a hlau lutuk petek chuan Sakei zuan 
luhnaah tak a petek lut ve a ni awm a, tun thlengin Thangteeka leh 
Sakei zuan thlakna tiin an la sawi a ni. Chutianga ke dik lo chu a ni a, 
a lainatawm hie. 


Chutiang a ni chunga kawng mumal lo leh fur khaw chhe karah pawh, khaw hrang hrang a tlawh kual 
reng tho a. Mi ten mak an ti hie thin a, Sapuiin a hruai thin a nihte an ring hial thin. Hmun thenkhatah chuan 
naupang ten an lo chhaih nawmnah chang a tarn a, chutih rualin, amah lainata, duhsaktu pawh a tawng ve 
zel bawk. Phullen pawh a lo tlawh ve tawh thin a ni ngei ang Khawnbawl Upa Pu Hrangphunga, Pu Tlanhnuna 
pa te nen an in hre tha hie a, tin Pu Khuanghnuna pi (a nu nu) Pi Tlingzovi te nen pawh an in hre hie a ni. 

Chutianga khaw hrang hranga a awm kual hnu chuan Phullen chu nuam a ti hie a ni ang, Phullen a 
thih a, Phullen a lunghah a duh thu a sawi a. Phullen tlangval leh pa ho chuan Chhawrtui atangin Changzawl 
lamah kalpuiin, Phullen ah an zawn haw ta a. A pualin Lailak veng, Pu Hmingthanga In bulah a In tur an sak 
sak a. Tah chuan awm ve in, khawtlang mipui ten Buhfai te an khawn khawm sak a, eitur an pe thin a. 
Chhawrtui khua ah hian miin coat an lo pe a. Chu coat chu a buang, fual lam deuh a ni nghe nghe a. Chu a 
coat dawn chu ama mamawh lei nan pawisa a chantir kha tha zawkin an hriatsak a, Hmun hlui veng a mi Pu 
Chawngkhuma (Pu Kaphlira patea) chuan Rs 20 (sawmhnih) laiin an lei chhawn sak ta a ni. 

A pian dik tawk lo vang hian a mu te hi thawh a harsat a. A upat deuh hnu phei chuan kal a harsat 
zual a, tlangval hovin an riahpui thin a ni. Vawikhat chu, Pu Ralzinga leh Pu Lalbuanga (Rammawii pasal) ten 
an riahpui a. Zan ah a zun a chhuak ta, a tho mai thei si lo, "Tlangval te u, ka zun a chhuak e" a ti a. A 
riahpuitute kha an lo mutui deuh a ni ang, an hre thei si lo. Kawmchhak pa Pu Awrhchunga (Pu Hmingthanga 
pa) chuan a lo hria a, a zuk kai tho ta a ni awm e. Chutiang chuan thenawm khawveng nula tlangval ten an 
ngaihsak hie a ni. 

Thangteeka hian Kohhran a belbul hie a. Kohhran mi tak a nih vangin Kohhranin a ngaihsak em em a, 
chaw petu turte, riahpui turte Kohhran inkhawm a thulh ngai lo a ni. Mahse a ke dik loh deuh vangin a kal tha 
thei vak lo va. Tlangval hovin a inkhawm turte hi an zak zeh a, an kalpui nawl nawl thin. Biak In ah pawh 
Pulpit hnung lam deuh ah chuan thutna chuam bik a nei a, a thlen tlai pawhin chulai chu a pan vang vang 
thin. Khawi ah leh lehkha a zir hriat a ni lo va, mahse lehkha a chhiar thiam a. Bible hi a kawl reng thin a, a 
Bible chhiar erawh a awmzia hriat fiah hleih theih a ni lo. 





Chutianga hun a hman hnu chuan, kum 1947 October ni 23, Nilaithawhtan khan chatuan ram a pan 
ta a. Thangteeka thih ni hian, mak tak maiin, khua a chhe nasa hie a. Thli a tleh hum hum a, nasa taka ruah 
surin, khua a cheng a, a hrehawm hie a. A thlan hi hmunhlui thlanmual ah, tuna Bung lianpui chhak lawk, 
Zangchhiaa (Lalbeli pa) thlan bulah an laih sak a. Tlangval thlan lai tan pawh Thlan khur pawna awm kha a 
hrehawmin taimak leh tlawmngaihna zawkah ngaih hial khawpin khua a chhia a ni. He a thih ni a thli tleh hi 
Tualbung velah a na zual a, Kawlthei hnah leh thing hnah dangte, phaitual hnim chenin a chhem fi thulh nghe 
nghe. 


Hmunhlui thlanmuala phum a nih bakah, Phullen tlangval leh pahote chuan Thangteeka pual hian 
Lungdawh tha tak Siam sak an turn a. Nula leh tlangval ten Thangteeka lung dawh tur hi Hmunhlui lam 
Khiangkarkah thlen hma Tuitai mawng ami an la a, phur tak leh hlim takin an zawn haw a, an haw haw hulh 
hulh a ni awm e. A thlan lunga thu ziak dah tur pawh tha tak a Siam an duh a. Upa Zalawra (Sande Sikul lama 
mi lar tak) Mission veng chuan "in duh angin a thu rawn ziak ula, phai ah ka lo thawn ang e" a ti a. YMA in 
Thlana ziak tur thu a thawn chu Pu Zalawra khan kimchang deuh hret turin a lo tidanglam hret a. Tichuan 
Culcutta ah a thawn ta a, a thu ziak chu thir phekah reh thei lo turin thil var phum hmangin tha takin an ziak a 
ni. 


Tichuan a thih atanga kum khat hnu, kum 1948 khan Phullen YMA chuan nalh leh mawi takin, Phullen 
Kawn atanga Aizawl lam panna kawngpui kam, hnai te ah chuan Thangteeka Hriatrengna Lungdawh tha tak 
chu an Siam ta a. He lungdawh hi lal Awksarala thlan tih loh ah chuan a hun laia Phullen lung dawh tha ber a 
chhal theih a ni ang. Thangteeka Lungdawh ah chuan a hnuaia thu ang hian ziah a ni a, a laiah Kros lem mawi 
tak ziah Ian a ni bawk- 


ZORAM TLUANA Ml RIANGVAI 
THANGTEEKA 

KUM 76, THIH NI : 23.10/47 


Kuta sak loh chatuan In chu 
A tan buatsaih a ni. 


LUNG PHUNSAKTU:- 
PHULLEN 

YOUNG MIZO ASSOCIATION 
(Y.M.A1948) 


Khaw hlui atangin khaw hnuai lamah, motor kawngpui kal awlsamna lamah insawn a nih takah khan 
khaw hlui chu ramngaw a lo nit a a. Thangteek Lungdawh pawh chu Motor kawngpui kam Serzawl-Kawn, 
tuna YMA Ram an tih tak ah sawn a nit a a. (Thangteeka Lungdawh sawn a ni hi ka ui tak zet - Buata) 

A pian kum hi Thlichhe tleh kum tih a ni a. Thli chhe tleh kum chu 1876 a ni a. Mahse a Lungdawh ah 
chuan kum 76 mi niin ni 23.10.1947 ah a thi tih ziah a ni a. Thli chhe tleh kum a piang a nih chuan kum 72 mi 
ni awm tak a ni. Thlan lung phuntu Phullen Branch YMA te hian Thli chhe tleh kum hi an hai nge a kum zat hi 
an chhut sual palh zawk tih chu hriat mai a harsa deuh. 

